Gratis post-matriekklasse by kerk aangebied | News24
Gratis post-matriekklasse by kerk aangebied
Daar is baie omstandighede wat maak dat mense nie hulle skoolloopbane voltooi nie, maar 'n groep inwoners van Despatch het besluit dit mag nie 'n lotbevalling wees wat mense die res van hulle lewens terughou nie.
NGK Retief-gemeente op dié dorp wil 'n weg baan vir die toekoms van mense wat soek na 'n geleentheid om hulle skoolloopbaan te voltooi.
"Ons glo dat ons mekaar kan help deur ons tyd en kennis met liefde beskikbaar te stel vir mekaar. Enige persone wat voel dat hulle 'n bydrae kan lewer ten opsigte van ondersteuning en verduideliking van vakinhoud, sal hoog op prys gestel word. Tweede-handse boeke en skryfbehoeftes is ook baie welkom," het ds. Frikkie Marais van die gemeente gesê.
Volgens hom sal die tempo van die aanbieding aangepas word by elke persoon se omstandighede. Aangesien dit gratis is, kan vakkeuse opgedeel word in kleiner eenhede soos wat dit die individu pas.
"Hoërskool Despatch is baie ondersteunend en sal persone help met vakkeuses, materiaal en algemene begeleiding. Groot dank aan die skoolhoof Colin Bartle en Mev. Gilloume," het ds. Marais gesê.
)Vir meer inligting kontak Frikkie Marais by 082 658 6297 of die skriba Mev. Oelsen by die kerkkantoor van Retief by 041 933 1565. Kantoorure: Dinsdae en Donderdae tussen 09:00 en 13:00